fi et fi fi fi id fi de de fi fi fi tr fi et fi fi fi fi fi fi fi fi fi fi fi fi fi fi fi en fi fi fi fi fi fi fi fi fi fi fi fi fi fi fi fi en fi en en fi en en es fi fi et fi fi fi fi fi fi fi
Edellisenä päivänä oli tuullut rajusti ja pihalla oli vanhoista koivuista varisseita risuja. Katsoin niitä, noukin niitä nipun käteeni, ihastelin niiden karua kauneutta, taivuttelin ja kieputtelin…
Kuin huomaamatta siitä syntyi ensimmäinen risukranssini.
Syntyi erilaisia risutöitä lahjoiksi, omaksi iloksi sekä hiljalleen myös tapahtumissa myytäviksi. Alkoi tulla tilauksia ja alkoi yhteistyö läheisen hotellin kanssa, jossa kävin muutaman vuoden ajan viikoittain vetämässä “Risupajoja” hotellin asiakkaille ja mm. Japanista sekä Kiinasta saapuneille isoille ryhmille, hyvinkin innokkaille pajailijoille.
Villan tarina sai alkunsa unelmasta.
Unelmasta jonka olin jo 5-vuotiaana tuonut julki ja äitini sen oli kirjannut ylös.
Haaveilin pelastavani isona kaikki maailman intiaanit ja eläimet.
Intiaaneja en ole kyennyt pelastamaan, en myöskään kaikkia maailman eläimiä mutta eläimiä olen saanut perheenjäsenikseni, koiruuksia, kaneja, kanalan väen sekä pelastanut olen myös kuusi persoonallista, viehkoa lammastyttöä eli uuhta.
Lampaan hyvinvoinnin kannalta on suositeltavaa kerintä vähintään kerran vuodessa mutta lampaalle mukavampi kahdesti vuodessa.
Alkuun meillä kävi ammattikeritsijä ja hän opetti taidon minulle.
Villaa siitä kertyy paljon ja mietitytti mihin sitä käyttäisi.
Siihen aikaan kehräämötkään eivät voineet kaikkea vastaanottaa.
Oli taas lokakuinen päivä.
Tällä erää lokakuun lopun, synkkä ja sateinen päivä.
Syyskerinnät olivat ohi ja villat olin kerännyt säkkeihin.
Pihatossamme kävi tuohon aikaan vierailijoita ja vierailupäivä lähestyi. Aittapuotiin olisi kiva keksiä risutöiden lisäksi jotain uutta…
Silmiini sattui aidan teosta liiteriin jäänyt heinäseipään pää joka itsessään jo muistutti tonttua. Otin sen käteeni, mietin mistä hiippa ja parta syntyisi kunnes välähti että villojahan on parraksi. Halusin luonnokkaan hiipan ja se syntyi pellavaisesta huovasta.
Jostain vaan heräsi ajatus, että tämähän on ilmielävä saunatonttu!
Siitä sitten alkoi villan sekä saunatonttujen tarina. Tarina on saanut uusia muotoja ja se jatkuu…
Käsityöyritykselleni nimeä miettiessämme poikani kanssa keksimme yhdistää nämä minulle rakkaat materiaalit, saman arvoisina, siksi villakin isolla, niin syntyi RisuVilla <3
3 – 7 vrk
Toimitus kaiken kokoisiin paketteihin 5,90€